Սյան գագաթը ուներ տախտակաշեն մի խցիկ, ուր երկար շաբաթներ հոտնկայս աղոթում էր, ապա որոշ օրեր ծնրադրում, ապա պառկած դիրքով շարունակում աղոթքը և դարձյալ ոտքի ելնում և պատշգամբից իր օրհնություններ էր տալիս և այսպես մի քանի տասնյակ տարի: Այս ամենին գումարվում է նաև մի ոտքի վրա բացված վերքից առաջացած որդնալից փտախտը, ինչ պատճառով ցավերին դիմանալով հանդերձ այժմ էլ մեկ ոտքով կանգնած է շարունակում իր ճգնությունը: Հրաշագործ ճգնավորի համբավը այնքան է տարածվում, որ ասորիներ, հույներ, հայեր, փյունիկեցիներ, վրացիներ, պարսիկներ, և նույնիսկ Բրիտանիայից, Ֆրանսիայից և Իտալիայից մարդիկ էին գալիս նրա օրհնությունը ստանալու և հրաշագործության արժանանալու: Բազմահազար մարդիկ մարմնի և հոգու բժշկություն էին ստանում, ինչպես նաև անհավատները դարձի գալիս և քրիստոնյա մկրտվում: Բժշկվածներին խստիվ պատվիրում էր. «Եթե հարցնեն, թե ո՞վ բժշկեց, կասեք՝ Աստված, ինչ որ ճշմարտությունն է, որովհետև բժշկությունը Աստծուց է գալիս: Չլինի թե ասեք՝ Սիմեոնը բժշկեց, որովհետև սուտ խոսած կլինեք, և ձեր ախտը կվերադառնա ձեզ»: